CELEX: 32022D0986
Language: lv
Date: 2022-06-23 00:00:00
Title: Komisijas Īstenošanas lēmums (ES) 2022/986 (2022. gada 23. jūnijs), ar ko N-(3-aminopropil)-N-dodecilpropān-1,3-diamīnu neapstiprina par 8. produkta veida biocīdos lietojamu esošu aktīvo vielu (Dokuments attiecas uz EEZ)

24.6.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 167/111
               
            
         KOMISIJAS ĪSTENOŠANAS LĒMUMS (ES) 2022/986
         (2022. gada 23. jūnijs),
         ar ko N-(3-aminopropil)-N-dodecilpropān-1,3-diamīnu neapstiprina par 8. produkta veida biocīdos lietojamu esošu aktīvo vielu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 89. panta 1. punkta trešo daļu,
         tā kā:
         
                     (1)
                  
                  
                     Komisijas Deleģētā regula (ES) Nr. 1062/2014 (2) izveido to esošo aktīvo vielu sarakstu, kuras jānovērtē, lai lemtu par to iespējamu apstiprināšanu lietošanai biocīdos. Minētajā sarakstā ir iekļauts N-(3-aminopropil)-N-dodecilpropān-1,3-diamīns (EK Nr.: 219-145-8; CAS Nr.: 2372-82-9).
                  
               
                     (2)
                  
                  
                     N-(3-aminopropil)-N-dodecilpropān-1,3-diamīns ir novērtēts lietošanai biocīdos, kas pieder pie Eiropas Parlamenta un Padomes Direktīvas 98/8/EK (3) V pielikumā aprakstītā 8. produkta veida “koksnes konservanti”, kurš atbilst Regulas (ES) Nr. 528/2012 V pielikumā aprakstītajam 8. produkta veidam.
                  
               
                     (3)
                  
                  
                     Par ziņotāju dalībvalsti tika izraudzīta Portugāle, un 2005. gada 9. novembrī tās kompetentā iestāde, kas veic novērtēšanu, Komisijai iesniedza novērtējuma ziņojumu kopā ar saviem secinājumiem. Pēc novērtējuma ziņojuma iesniegšanas notika diskusijas tehniskajās sanāksmēs, ko organizēja Komisija un pēc 2013. gada 1. septembra – Eiropas Ķimikāliju aģentūra (turpmāk tekstā “Aģentūra”).
                  
               
                     (4)
                  
                  
                     No Regulas (ES) Nr. 528/2012 90. panta 2. punkta izriet, ka vielas, attiecībā uz kurām dalībvalstu veiktā novērtēšana ir pabeigta līdz 2013. gada 1. septembrim, būtu jāizvērtē saskaņā ar Direktīvas 98/8/EK noteikumiem.
                  
               
                     (5)
                  
                  
                     Saskaņā ar Regulas (ES) Nr. 528/2012 75. panta 1. punktu Aģentūras atzinumu par pieteikumiem apstiprināt aktīvās vielas sagatavo Biocīdu komiteja. 2020. gada 2. decembrī Biocīdu komiteja saskaņā ar Deleģētās regulas (ES) Nr. 1062/2014 7. panta 2. punktu pieņēma Aģentūras atzinumu (4), kurā ņēma vērā secinājumus, ko izdarījusi kompetentā iestāde, kura veic novērtēšanu.
                  
               
                     (6)
                  
                  
                     No minētā atzinuma var secināt, ka nav paredzams, ka 8. produkta veida biocīdi, kuri satur N-(3-aminopropil)-N-dodecilpropān-1,3-diamīnu, atbildīs Direktīvas 98/8/EK 5. panta 1. punkta b) apakšpunktā izvirzītajiem kritērijiem, kuri atbilst Regulas (ES) Nr. 528/2012 19. panta 1. punkta b) apakšpunktā izvirzītajiem kritērijiem, jo ir konstatēti nepieņemami riski cilvēka veselībai, un nebija iespējams konstatēt nevienu piemērotu riska mazināšanas pasākumu.
                  
               
                     (7)
                  
                  
                     Diskusijās ar dalībvalstu pārstāvjiem Biocīdu pastāvīgajā komitejā tika uzskatīts, ka novērtējums veikts, apskatot vissliktāko reālistisko scenāriju, un ka izpildes panākšanas un kontroles grūtību dēļ koksnes apstrādes ciklu skaita ierobežošana līdz diviem cikliem dienā vienam operatoram nav piemērots riska mazināšanas pasākums, ar kuru varētu līdz pieņemamam līmenim samazināt identificētos riskus cilvēka veselībai.
                  
               
                     (8)
                  
                  
                     Ņemot vērā Aģentūras atzinumu un diskusijas Biocīdu pastāvīgajā komitejā, apstiprināt N-(3-aminopropil)-N-dodecilpropān-1,3-diamīnu lietošanai 8. produkta veida biocīdos nav lietderīgi.
                  
               
                     (9)
                  
                  
                     Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            N-(3-aminopropil)-N-dodecilpropān-1,3-diamīnu (EK Nr. 219-145-8; CAS Nr. 2372-82-9) neapstiprina par 8. produkta veida biocīdos lietojamu aktīvo vielu.
         
         
            2. pants
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2022. gada 23. jūnijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 167, 27.6.2012., 1. lpp.
         
         
            (2)  Komisijas Deleģētā regula (ES) Nr. 1062/2014 (2014. gada 4. augusts) par darba programmu visu to esošo aktīvo vielu sistemātiskai pārbaudei, kuras satur Eiropas Parlamenta un Padomes Regulā (ES) Nr. 528/2012 minētie biocīdi (OV L 294, 10.10.2014., 1. lpp.).
         
            (3)  Eiropas Parlamenta un Padomes Direktīva 98/8/EK (1998. gada 16. februāris) par biocīdo produktu laišanu tirgū (OV L 123, 24.4.1998., 1. lpp.).
         
            (4)  Biocīdu komitejas atzinums par pieteikumu apstiprināt šādu aktīvo vielu: N-(3-aminopropil)-N-dodecilpropān-1,3-diamīns, 8. produkta veids, ECHA/BPC/270/2020, pieņemts 2020. gada 2. decembrī.